**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**11 ДҮГЭЭР САРЫН 07-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хуудасны дугаар*** |
|  ***1.*** | ***Хуралдааны товч тэмдэглэл:*** | 1-4 |
|  ***2.*** | ***Хуралдааны дэлгэрэнгүй тэмдэглэл:***  |   |
|   | ***1.* Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төсөл */****Засгийн газар 2017.10.27-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтийг Төсвийн байнгын хороонд хүргүүлнэ****/*** | 5-13 |
|   | ***2.* Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төслүүдтэй хамт өргөн мэдүүлсэн Газрын тухай хуульд нэмэлт оруулах тухай хуулийн төсөл */****Засгийн газар 2017.10.27-ны өдөр өргөн мэдүүлсэн,* ***анхны хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/*** | 13-15 |

**Монгол Улсын Их Хурлын 2017 оны намрын ээлжит чуулганы**

**Байгаль орчин, хүнс, хөдөө аж ахуйн байнгын хорооны**

**11 дүгээр сарын 07-ны өдөр /Мягмар гараг/-ийн**

**хуралдааны гар тэмдэглэл**

 Улсын Их Хурлын гишүүн Л.Мөнхбаатар ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 10 цаг 43 минутад Төрийн ордны “В” танхимд эхлэв.

*Чөлөөтэй: Я.Содбаатар;*

*Эмнэлгийн чөлөөтэй: Ц.Гарамжав;*

*Тасалсан: С.Жавхлан, Б.Бат-Эрдэнэ, Г.Мөнхцэцэг, Б.Саранчимэг, Ж.Энхбаяр.*

 ***Нэг. Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төсөл /****Засгийн газар 2017.10.27-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтийг Төсвийн байнгын хороонд хүргүүлнэ****/***

 Хэлэлцэж буй асуудалтай холбогдуулан Сангийн сайд Ч.Хүрэлбаатар, Хүнс, хөдөө аж ахуй, хөнгөн үйлдвэрийн сайд Б.Батзориг, Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул, мөн яамны Төсвийн бодлого, төлөвлөлтийн газрын Төсвийн зарлагын хэлтсийн мэргэжилтэн Т.Золбоо, Төсвийн орлогын хэлтсийн мэргэжилтэн Б.Анар, Төсвийн хөрөнгө оруулалтын газрын мэргэжилтэн Ж.Өлзийцэцэг, Төсвийн хөрөнгө оруулалтын газрын ажилтан Э.Дөлгөөн, Н.Уранцэцэг, Байгаль орчин, аялал жуулчлалын яамны Төрийн нарийн бичгийн дарга Ц.Цэнгэл, мөн яамны Байгаль орчны үнэлгээ, аудитын хэлтсийн дарга А.Энхбат, Ойн бодлого, зохицуулалтын газрын дарга М.Тунгалаг, Цаг уур, орчны шинжилгээний газрын дарга С.Энхтүвшин, Байгаль орчин, уур амьсгалын сангийн захирал Х.Ганбаатар, Цэвэр технологи, хөрөнгө оруулалт, үйлдвэрлэлийн хэлтсийн дарга Ц.Уранчимэг, Санхүүгийн хэлтсийн дарга Б.Нансалмаа, мөн хэлтсийн ахлах мэргэжилтэн Д.Дэчин, мэргэжилтэн Ч.Ганбат, С.Баясгалан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга М.Энх-Амар, мөн яамны Газар тариалангийн бодлогын хэрэгжилтийг зохицуулах газрын дарга Ц.Болорчулуун, Мал аж ахуйн бодлогын хэрэгжилтийг зохицуулах газрын дарга Л.Чой-Иш, Жижиг, дунд үйлдвэр, хоршооны бодлогын хэрэгжилтийг зохицуулах газрын дарга М.Дондогдорж, Хөнгөн үйлдвэрийн бодлогын хэрэгжилтийг зохицуулах газрын дарга Б.Батхүү, Санхүүгийн хэлтсийн дарга Б.Цогбадрах, Санхүүгийн хэлтсийн мэргэжилтэн Т.Отгонжаргал, Газар зохион байгуулалт, геодези зураг зүйн газрын дарга Ц.Ганхүү, Захиргаа, удирдлага, хамтын ажиллагааны газрын дарга Р.Ганхуяг нар оролцов.

 Хуралдаанд Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх Б.Мөнхцэцэг, З.Оюунсүрэн нар байлцав.

 Хууль санаачлагчийн илтгэлийг Сангийн сайд Ч.Хүрэлбаатар, Хүнс, хөдөө аж ахуй, хөнгөн үйлдвэрийн сайд Б.Батзориг нар танилцуулав.

 Танилцуулгатай холбогдуулан Улсын Их Хурлын гишүүн А.Сүхбатын тавьсан асуултад Байгаль орчин, аялал жуулчлалын яамны Төрийн нарийн бичгийн дарга Ц.Цэнгэл хариулж, тайлбар хийв.

 Улсын Их Хурлын гишүүн Г.Тэмүүлэн үг хэлэв.

 Улсын Их Хурлын гишүүн Д.Тэрбишдагва горимын санал гаргав.

# Л.Мөнхбаатар: - Улсын Их Хурлын гишүүн Д.Тэрбишдагвын гаргасан, Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төслийн хоёр дахь хэлэлцүүлэг хийхийг түр хойшлуулъя гэсэн горимын саналыг дэмжье гэсэн санал хураалт явуулъя.

#

Зөвшөөрсөн: 3

 Татгалзсан: 9

 Бүгд: 12

 25.0 хувийн саналаар горимын санал дэмжигдсэнгүй.

#

# Улсын Их Хурлын гишүүдээс гаргасан зарчмын зөрүүтэй саналуудаар санал хураалт явуулав.

#

# Л.Мөнхбаатар: - *1.* Улсын Их Хурлын гишүүн Г.Тэмүүлэнгийн гаргасан, Байгаль орчин, аялал жуулчлалын сайдын багцад Морин уул дахь цаг уурын доплер радар[doppler radar]-ын хэвийн үйл ажиллагааг хангахад шаардлагатай тоног төхөөрөмж, сэлбэгт зориулан 1 тэрбум 40.0 сая төгрөгийг 2018 оны төсөвт тусгах саналыг дэмжье гэсэн санал хураалт явуулъя.

#

Зөвшөөрсөн: 3

 Татгалзсан: 8

 Бүгд: 11

 27.3 хувийн саналаар санал дэмжигдсэнгүй.

#

# *2.* Улсын Их Хурлын гишүүн Г.Тэмүүлэн, Д.Мурат нарын гаргасан, Хүнс, хөдөө аж ахуй, хөнгөн үйлдвэрийн сайдын багцад нэмж Малын чанар, үржлийн ажил үйлчилгээнд шаардлагатай 3.8 тэрбум төгрөгийг 2018 оны төсөвт тусгах саналыг дэмжье гэсэн санал хураалт явуулъя.

#

Зөвшөөрсөн: 8

 Татгалзсан: 3

 Бүгд: 11

 72.7 хувийн саналаар санал дэмжигдлээ.

#

# *3.* Улсын Их Хурлын гишүүн Г.Мөнхцэцэгийн гаргасан, Байгаль орчин, аялал жуулчлалын сайдын багц дахь Аялал жуулчлалын хөтөлбөрийн хүрээнд хэрэгжүүлэх үйл ажиллагааны зардлыг 2.0 тэрбум төгрөгөөр нэмэгдүүлж, 3 тэрбум 360.0 сая төгрөгөөр нэмэгдүүлэх саналыг дэмжье гэсэн санал хураалт явуулъя.

#

Зөвшөөрсөн: 4

 Татгалзсан: 7

 Бүгд: 11

 36.4 хувийн саналаар санал дэмжигдсэнгүй.

#

 Байнгын хорооноос гарах санал, дүгнэлтийг Улсын Их Хурлын гишүүн Г.Тэмүүлэн Төсвийн байнгын хорооны хуралдаанд танилцуулахаар тогтов.

 Уг асуудлыг 11 цаг 14 минутад хэлэлцэж дуусав.

 ***Хоёр. Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төслүүдтэй хамт өргөн мэдүүлсэн Газрын тухай хуульд нэмэлт оруулах тухай хуулийн төсөл /****Засгийн газар 2017.10.27-ны өдөр өргөн мэдүүлсэн,* ***анхны хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/***

 Хэлэлцэж буй асуудалтай холбогдуулан Сангийн сайд Ч.Хүрэлбаатар, Хүнс, хөдөө аж ахуй, хөнгөн үйлдвэрийн сайд Б.Батзориг, Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул, мөн яамны Төсвийн бодлого, төлөвлөлтийн газрын Төсвийн зарлагын хэлтсийн мэргэжилтэн Т.Золбоо, Төсвийн орлогын хэлтсийн мэргэжилтэн Б.Анар, Төсвийн хөрөнгө оруулалтын газрын мэргэжилтэн Ж.Өлзийцэцэг, Төсвийн хөрөнгө оруулалтын газрын ажилтан Э.Дөлгөөн, Н.Уранцэцэг, Газар зохион байгуулалт, геодези зураг зүйн газрын дарга Ц.Ганхүү, Газар зохион байгуулалт, геодези зураг зүйн газрын Захиргаа, удирдлага, хамтын ажиллагааны газрын дарга Р.Ганхуяг нар оролцов.

 Хуралдаанд Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх Б.Мөнхцэцэг, З.Оюунсүрэн нар байлцав.

 Хууль санаачлагчийн илтгэлийг Сангийн сайд Ч.Хүрэлбаатар танилцуулав.

 Танилцуулгатай холбогдуулан Улсын Их Хурлын гишүүн А.Сүхбатын тавьсан асуултад Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул хариулж, тайлбар хийв.

 **Л.Мөнхбаатар: -** Төслийн 1 дүгээр зүйлийн 4-т заасан 40.1.7 дахь заалтын “аж ахуйн” гэсний өмнө “газар эзэмших эрхтэй этгээд” гэснийг “эрхийн гэрчилгээ эзэмшигч” гэж өөрчлөх гэсэн найруулгын шинжтэй саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 2

 Бүгд: 11

 81.8 хувийн саналаар дэмжигдлээ.

Байнгын хорооноос гарах санал, дүгнэлтийг Төсвийн байнгын хороонд хүргүүлэхээр тогтов.

 *Хуралдаан 35 минут үргэлжилж, 19 гишүүнээс 12 гишүүн ирж, 63.2 хувийн ирцтэйгээр 11 цаг 18 минутад өндөрлөв.*

 Тэмдэглэлтэй танилцсан:

 БАЙГАЛЬ ОРЧИН, ХҮНС,

 ХӨДӨӨ АЖ АХУЙН БАЙНГЫН

 ХОРООНЫ ДАРГА Ц.ГАРАМЖАВ

 Тэмдэглэл хөтөлсөн:

 ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**11 ДҮГЭЭР САРЫН 07-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Хуралдаан 10 цаг 43 минутад эхлэв.**

**Л.Мөнхбаатар: -** Эрхэм гишүүдийн амрыг эрье. Байгаль орчин, хүнс, хөдөө аж ахуйн байнгын хорооны хурлын ирц бүрдсэн тул хуралдаанаа эхэлье.

 Хэлэлцэх асуудлыг танилцуулъя. Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төсөл.

 Хоёрдугаарт, Газрын тухай хуульд нэмэлт, өөрчлөлт оруулах тухай хуулийн төсөл гэсэн ийм хоёр асуудлыг хэлэлцэнэ.

 Хэлэлцэх асуудал дээр саналтай гишүүд байна уу? Алга байна. Ингээд саналтай гишүүн байхгүй бол хэлэлцэх асуудлаа баталъя.

***Нэг. Монгол Улсын 2018 оны төсвийн тухай,***

***Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төсөл /****Засгийн газар 2017.10.27-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтийг Төсвийн байнгын хороонд хүргүүлнэ****/***

 Эхний асуудал. Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төслүүдийг хэлэлцье.

 Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя.

 Сангийн яам, холбогдох яамдын төлөөллүүд оролцож байгаа. Сангийн яамнаас Төсвийн бодлого, төлөвлөлтийн Төсвийн зарлагын хэлтсийн мэргэжилтэн Т.Золбоо, Төсвийн бодлого, төлөвлөлтийн газрын Төсвийн орлогын хэлтсийн мэргэжилтэн Б.Анар, Төсвийн хөрөнгө оруулалтын газрын мэргэжилтэн Ж.Өлзийцэцэг, Төсвийн хөрөнгө оруулалтын газрын ажилтан Э.Дөлгөөн, Н.Уранцэцэг нар одоо хэлэлцэж байгаа асуудалтай оролцож байна.

 Байгаль орчин, аялал жуулчлалын яамнаас Төрийн нарийн бичгийн дарга Ц.Цэнгэл дарга оролцож байна. Байгаль орчин, аялал жуулчлалын яамны Байгаль орчны үнэлгээ, аудитын хэлтсийн дарга А.Энхбат, Ойн бодлого, зохицуулалтын газрын дарга М.Тунгалаг, Цаг уур, орчны шинжилгээний газрын дарга С.Энхтүвшин, Байгаль орчин, уур амьсгалын сангийн захирал Х.Ганбаатар, Цэвэр технологи, хөрөнгө оруулалт, үйлдвэрлэлийн хэлтсийн дарга Ц.Уранчимэг, Санхүүгийн хэлтсийн дарга Б.Нансалмаа, Санхүүгийн хэлтсийн ахлах мэргэжилтэн Д.Дэчин, мэргэжилтэн Ч.Ганбат, мэргэжилтэн С.Баясгалан нар бас оролцож байна.

 Хүнс, хөдөө аж ахуй, хөнгөн үйлдвэрийн яам. Хүнс, хөдөө аж ахуй, хөнгөн үйлдвэрийн сайд Б.Батзориг, Бодлого, төлөвлөлтийн газрын дарга М.Энх-Амар, Газар тариалангийн бодлогын хэрэгжилтийг зохицуулах газрын дарга Ц.Болорчулуун, Мал аж ахуйн бодлогын хэрэгжилтийг зохицуулах газрын дарга Л.Чой-Иш, Жижиг, дунд үйлдвэр, хоршооны бодлогын хэрэгжилтийн зохицуулах газрын М.Дондогдорж, Хөнгөн үйлдвэрийн бодлогын хэрэгжилтийг зохицуулах газрын дарга Б.Батхүү, Санхүүгийн хэлтсийн дарга Б.Цогбадрах, Санхүүгийн хэлтсийн мэргэжилтэн Т.Отгонжаргал.

 Мөн энэ Газар зохион байгуулалт, геодези зураг зүйн газраас агентлагийн дарга Ц.Ганхүү дарга ирсэн байгаа байх. Газар зохион байгуулалтын газрын Тамгын газрын дарга Р.Ганхуяг нар оролцож байна.

 Танилцуулгаа Сангийн сайд хийх юм уу, салбарын сайдууд хийгээд байх юм уу? Хэлэлцэж байгаа хуулиудын төслийн танилцуулгыг Сангийн сайд хийнэ. Үүнтэй холбогдуулаад тухайн салбарынхаа төслийг Б.Батзориг сайд танилцуулж байх уу. Хөдөө аж ахуй, хөнгөн үйлдвэрийнхээ чиглэлийн төслийг танилцуулж байя.

 **Б.Батзориг: -** Байнгын хороон дарга, гишүүдийн энэ өдрийн амрыг эрье.

 Хүнс, хөдөө аж ахуй, хөнгөн үйлдвэрийн салбарын 2018 оны төсвийн төслийн танилцуулгыг хийе. Хүнс, хөдөө аж ахуй, хөнгөн үйлдвэрийн салбарын 2018 оны төсвийн төслийн нийт зарлага 209.6 тэрбум төгрөгөөс улсын төсөвт буцаан төвлөрүүлэх 115.5 тэрбум төгрөгийн зээлийг хасаж тооцон 94.1 тэрбум төгрөгөөр хянагдсан байна. Үүнд, урсгал зардалд 108.5 тэрбум төгрөг, дотоодын эх үүсвэрээс олгох зээл 35.8 тэрбум төгрөг, хөрөнгийн зардал 49.4 тэрбум төгрөг, гадаадын зээл тусламжаар санхүүжүүлэх зардал 15.3 тэрбум төгрөгөөр тус тус хянагдаж Улсын Их Хуралд өргөн баригдсан болно.

 Урсгал зардалд дараахь арга хэмжээг хэрэгжүүлэхээр төлөвлөж байна. Улаанбаатар ноос, арьс ширний урамшуулал 49.4 тэрбум төгрөг, мал эмнэлгийн урьдчилан сэргийлэх арга хэмжээнд 25.6 тэрбум, хүн амын дотоодын хэрэгцээнд шаардагдах мах бэлтгэхэд шаардлагатай зээлийн хүүгийн хөнгөлөлт үзүүлэхэд 6.5 тэрбум төгрөг, мал аж ахуйн салбарын арга хэмжээнд 2.2 тэрбум төгрөг, газар тариалангийн салбарын арга хэмжээнд 2.1 тэрбум төгрөг, хүнс, хөдөө аж ахуй, хөнгөн үйлдвэрийн салбарын бусад арга хэмжээг хэрэгжүүлэхэд 1.6 тэрбум төгрөг, харьяа байгууллагуудын урсгал зардалд 21.0 тэрбум төгрөг байхаар тооцсон байна.

 Хөрөнгийн зардалд шилжих барилга байгууламж 1.1 тэрбум төгрөг, Атрын III аян, Мах, сүүний анхдугаар аяныг өргөжүүлэх хөрөнгө оруулалт 13.5 тэрбум төгрөг, орон нутагт хэрэгжүүлэх хөрөнгө оруулалт 8.9 тэрбум төгрөг, малын удмын сангийн цогцолборын үйлдвэрлэлийн байгууламжийн болон мал эмнэлгийн лабораториудын тоног төхөөрөмжид 3.5 тэрбум төгрөг, тариалан эрхлэлтийг дэмжих сангийн хөрөнгөөр үрийн болон хүнсний буудай худалдан авахад 22.4 тэрбум төгрөгөөр тус тус тусгагдсан байна. Баярлалаа.

 **Л.Мөнхбаатар: -** Хууль санаачлагчийн танилцуулгыг Сангийн сайд Ч.Хүрэлбаатар сайд хийнэ. Ч.Хүрэлбаатар сайдын микрофоныг өгөөрэй.

 **Ч.Хүрэлбаатар: -** Байнгын хорооны эрхэм гишүүд ээ, Байнгын хорооны хурал даргалагч аа,

 Улсын Их Хурлын 2016 оны 11 дүгээр сарын 24-ний өдрийн хуралдаанаар батлагдсан “Эдийн засгийг сэргээх хөтөлбөр” болон Олон Улсын Валютын Сангийн “Өргөтгөсөн санхүүжилтийн хөтөлбөр”-ийг тус тус үндэслэн төсвийн нэгдмэл тэнцвэртэй байдлыг хангах, сахилга батыг сайжруулах, төсвийн алдагдлыг үе шаттай бууруулах, төсвийн тогтвортой байдлыг хангах зорилтын хүрээнд Төсвийн тухай хуулийн 5 дугаар зүйлд заасан төсвийн зарчмуудыг мөрдлөг болгон Монгол Улсын 2018 оны нэгдсэн төсвийн тэнцвэржүүлсэн орлогыг 7 их наяд 231.4 тэрбум төгрөг буюу дотоодын нийт бүтээгдэхүүний 23.8, нэгдсэн төсвийн нийт зарлагыг 9 их наяд 651.9 тэрбум төгрөг буюу дотоодын нийт бүтээгдэхүүний 31.8 хувь, нэгдсэн төсвийн нийт алдагдлыг 2 их наяд 420.4 тэрбум төгрөг буюу дотоодын нийт бүтээгдэхүүний 8 хувь байхаар 2018 оны төсвийн төслийг боловсруулан танилцуулж байна.

 Монгол Улсын 2018 оны төсвийн төсөл дараахь бодлогын арга хэмжээнүүдийг хэрэгжүүлэхээр тусгалаа. Үүнд,

* Ил тод, нээлттэй байдлыг хангах, бий болгох замаар төсвийн орлогыг нэмэгдүүлэх;
* Сүүлийн жилүүдэд эрс нэмэгдсэн өрийн дарамт, зээлийн хүүгийн зардлыг бууруулахад чиглэсэн дорвитой арга, алхам хийх;
* Ерөнхий боловсролын сургуулийг гурван ээлжгүй болгох;
* Хүүхэд бүрийг цэцэрлэгт хамтруулах нөхцөлийг бүрдүүлэх;
* Засгийн газрын үйл ажиллагааны хөтөлбөрт туссан эрүүл мэндийн тусламж, үйлчилгээний чанартай уялдсан эрүүл мэндийн санхүүжилтийн тогтолцоог нэвтрүүлэх ажлыг эхлүүлэх;
* Их дээд сургуульд суралцагч оюутны сургалтын төлбөрийн дарамтыг чөлөөлөх;
* Орон нутагт тулгамдсан асуудлаа шийдвэрлэх замаар эдийн засгийн чадавхиа дээшлүүлэхэд чиглэгдсэн төсвийн хөрөнгө оруулалтыг нэмэгдүүлэх;
* Засгийн газрын үйл ажиллагааны хөтөлбөрт туссан цалинтай ээж хөтөлбөрийг хэрэгжүүлж эхлэх;
* Тэтгэвэр, тэтгэмжийн хэмжээг инфляцийн түвшинтэй уялдуулан нэмэгдүүлэх;
* Малчны тэтгэвэрт гарах насыг 5 жилээр наашлуулах;
* Нийслэлийн төв цэвэрлэх байгууламжийг бүрэн шинэчлэх ажлыг эхлүүлэх зэрэг асуудлуудыг тусгалаа.

Байнгын хорооны хурал даргалагч, Байнгын хорооны эрхэм гишүүд ээ,

Монгол Улсын Засгийн газрын өргөн мэдүүлсэн Монгол Улсын 2018 оны төсвийн тухай хуулийн төсөл, Нийгмийн даатгалын сангийн 2018 оны хуулийн төсөл, Эрүүл мэндийн даатгалын сангийн 2018 оны хуулийн төсөл болон эдгээр хуулийн хамт өргөн барьсан бусад хуулийн төслүүдийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Л.Мөнхбаатар: -** Ч.Хүрэлбаатар сайдад баярлалаа. Хэлэлцэж байгаатай асуудалтай холбогдуулан хууль санаачлагчаас болон төсвийн ерөнхийлөн захирагч нараас асуулт асуух гишүүн байна уу? А.Сүхбат гишүүн.

**А.Сүхбат: -** Та бүхний амгалан айлтгая. Тэр Төв цэвэрлэх байгууламжийг барьж байгуулах гэсэн ийм зорилт, зорилго байгаа шүү дээ. ТЭЗҮ-г нь болохоор Франын “Артелиа” компаниар хийлгэсэн байдаг юм. Тэрний нэг үлдэгдэл 970.0 сая төгрөгийг шийдэж өгч байж энэ одоо ТЭЗҮ-гээ авах юм байгаа юм шүү дээ. Тэрийг одоо хаана суулгаж өгсөн байгаа вэ? Манай хот л тэрийг яриад байдаг. Тэр дээр нэг хариулт өгөөч.

ТЭЗҮ-гүй байж өнөөдөр юу ярих вэ дээ. Тийм ээ. Гартаа аваагүй байж.

**Л.Мөнхбаатар: -** Хэн хариулах вэ? Сангийн яам хариулах уу? Байгаль орчны яам уу? За Байгаль орчны яам хариулъя. Ц.Цэнгэл дарга. 3 дугаар микрофоныг өгье.

**Ц.Цэнгэл: -** Төв цэвэрлэх байгууламж бол Байгаль орчин, аялал жуулчлалын яаман дээр бол төсөв төлөвлөгдсөн юм бол байхгүй байгаа. Саяхан Ерөнхий сайдын шийдвэрээр Барилга, хот байгуулалтын яам хариуцаж ажиллахаар болсон.

Улаанбаатар хот, нийслэл манайх бол одоо тэр оролцох ийм бололцоотой гэж шийд гарсан байгаа.

**Л.Мөнхбаатар: -** А.Сүхбат гишүүн тодруулъя.

**А.Сүхбат: -** Ер нь ажил бол иймэрхүү л явж байгаа шүү дээ. Тэгээд үүнийгээ тодорхой болгохгүй бол Төв цэвэрлэх байгууламж барина гээд л тэгдэг. Хэнд юугаа үзүүлэх гээд байгаа юм. ТЭЗҮ байхгүй.

Одоо Японоор бариулъя, Францаар бариулъя, Хятадаар бариулъя, Солонгосоор бариулъя, Польшоор бариулъя гэсэн олон л санал явж байгаа. Тэгээд өнөөдөр бариулъя л гэдэг юм одоо хөөрцөглөөд яриад байхаас биш яг одоо ТЭЗҮ-гээ ингээд одоо гартаа хүлээгээд авчихлаа гэсэн юм байхгүй наад дээр чинь.

Өнөөдөр “Харгиа” цэвэрлэх үйлдвэрийн одоо тэр арьс ширний үйлдвэрүүдийг гаргана гэсэн. Тэр байхгүй. 2017 оны 12 сарын 31-нээр тасалбар болгоод энэ арьс ширний үйлдвэрүүдийг Улаанбаатар хотоос гаргана гэсэн юм байхгүй. Тэгээд иймэрхүү л ажил одоо хурдацтай явж байна даа.

Тэгэхээр энэ Төв цэвэрлэх байгууламжийн ТЭЗҮ одоо хийлгэсэн үлдэгдэл 970.../минут дуусав/

**Л.Мөнхбаатар: -** А.Сүхбат гишүүний асуулт бол Барилга, хот байгуулалтын сайдын эрхлэх асуудлын хүрээнд бас уг асуудал нь байгаа юм байна. Тийм ээ. Сангийн яам үүн дээрээ анхаараад Барилга, хот байгуулалтын сайдад уг асуудлаа тавих нь.

Гишүүд асуулт асууж дууслаа. Хэлэлцэж байгаа асуудалтай холбогдуулан үг хэлэх болон зарчмын зөрүүтэй саналтай гишүүд байна уу? Г.Тэмүүлэн гишүүнээр тасаллаа. Г.Тэмүүлэн гишүүн.

**Г.Тэмүүлэн: -** Баярлалаа. Тэгэхээр бас Байнгын хорооны гишүүдэд бас энэ өдрийн мэндийг хүргэе.

Тэгээд би энэ Хүнс, хөдөө аж ахуй, хөнгөн үйлдвэрийн сайдын 2018 оны төсвийн багцтай холбогдуулаад бас нэг зарчмын зөрүүтэй санал байгаа. Ер нь бол яах вэ 2017 оны батлагдсан төсөвтэй харьцуулаад аваад үзэхэд бол нийтдээ бид нар энэ Хүнс, хөдөө аж ахуйн салбарт одоо бас өмнө нь бол 2017 онд зарцуулсан төсвийн хөрөнгө маань бол бас тодорхой хэмжээгээр. Нэлээд хэмжээгээр. Нийтдээ бол нэг 70 орчим тэрбум төгрөгөөр буурсан. Өмнө нь бол батлагдсан төсвөөсөө бол нийтдээ нэг 25 орчим хувиар буурсан асуудал байгаад байгаа.

Энэ дундаа би бас нэлээн эмзэглэж байгаа асуудал ч гэдэг юм уу, энд одоо юу гэдэг юм төсөв хөрөнгө оруулалт дээр орхигдсон асуудал бол энэ одоо шинээр Малын генетик нөөц болоод малын эрүүл мэндийн тухай хуулиуд бол тун удахгүй сүүлийн эцсийнхээ шатны хэлэлцүүлэгт шилжсэн. 12 сараас өмнө амжаад Улсын Их Хурлын чуулганаар энэ хоёр хууль батлагдаад явна.

Монгол Улсын ер нь цаашдын хөгжлийнхөө ирээдүйг бид бүхэн харсан ч гэсэн ер нь бол бас нийгэмд тулгамдаж байгаа асуудлуудыг шийдвэрлэх, мал аж ахуйн гаралтай түүхий эд, бүтээгдэхүүнийг гадаадад экспортлох гэдэг юм уу, энэ малаа эрүүлжүүлэх ажлыг гэдэг юм уу, малынхаа үржил селекцийн ажлыг шинэ бодлогын түвшинд гаргая гэвэл энэ хоёр хууль бол зайлшгүй яаралтай хэрэгжиж эхлэх шаардлага байгаад байна.

Энэ хоёр хуулийн хүрээнд бол бид бүхэн бас энэ малыг бүртгэлд хамруулах, ээмэгжүүлэх, Монгол Улсын малын нэгдсэн бүртгэлийн системтэй болох. Үржил, селекцийн ажлыг мэргэжлийн түвшинд хийх гэдэг юм уу, энэ малыг эрүүлжүүлэх, эрүүл мэндийн үйлчилгээг бол чанартай болгох гээд энэ бүх ажлууд бол төлөвлөгдсөн байгаад байгаа.

Үүнтэй холбоотой төсөв, хөрөнгө мөнгө бол энэ сайдын багц дээр байхгүй асуудал байгаад байгаа. Тэгэхээр би ядаж эхнийх нь бол энэ одоо малын үржлийн ажил, эрүүл мэндийн ажил үйлчилгээг бол чанартай явуулах, хоёр хуулийг бол хэрэгжүүлж эхлэхэд шаардлагатай байгаад байгаа. Дөнгөж гарааны буюу эхний төсөв болох 3.8 тэрбум төгрөгийг бол улсын төсөвт бас тусгаж өгөөчээ гэсэн саналыг тавих гээд байгаа. Энэ бол танагдсан, хасагдсан байсан. Сангийн яаман дээр.

Тэгэхээр бид нар ер нь цаашдаа энэ мал аж ахуйн салбарынхаа хөгжлийг дээш нь гаргая гэвэл энэ төсвийг тавих, энэ хоёр хуулийг бол зайлшгүй нэн яаралтай хэрэгжүүлж эхлэх шаардлага байгаа. Тэгэхээр би зарчмын зөрүүтэй санал дээр бол саналын томъёолол дээр үүнийг бол бас нэгдүгээрт оруулна гэсэн саналтай байгаад байгаа.

# Хоёрдугаарт, энэ бас одоо манай төсөв дээр бас нэг хасагдсан хоёр асуудал бол хоёр дахь нь энэ Морин уул дахь доплер радар[doppler radar] станц гэж байдаг юм байна. Энэ бол ерөнхийдөө манай Байгаль орчны яамнаас ирүүлсэн саналын хүрээнд цаг агаарын аюултай болон гамшигт үзэгдэл болох. Ер нь бол энэ гамшигт үзэгдэл болох хугацааг нь тодорхойлдог гэдэг юм уу, хэзээ эхлэх, дуусах хугацааг нь тодорхой болгодог гэдэг юм уу энэ хүрээнд манайд ганцхан байдаг энэ доплер станц байдаг юм байна. Радиолокаторын.

#

# Энэ бол тасралтгүй 20 гаруй жил ажилласан. Одоо бол тэрнээс хойш ямар нэг байдлаар тоног төхөөрөмж, сэлбэг хэрэгслийн бол шинэтгэл энэ дээр хийгдээгүй байгаад байгаа.

#

# Тэгээд энэ бол ерөнхийдөө энэ хуучирсан, хоцрогдсоноосоо болоод одоо богино хугацаагаар зогсолт хийх ийм хугацаандаа тулсан юм байна. Тэгэхээр нэн яаралтай үүнийг бол бид нар бас нэг тэрбум төгрөгөөр ингэж шинэчилж нэмэгдүүлэх шаардлага байна гэсэн мэргэжлийн хүмүүсийн санал байгаад байгаа. Үүнийг бид шийдэхгүй бол цаашид ерөнхийдөө цаг агаарын энэ гамшигт үзэгдэл болох ч гэдэг юм уу, иргэний агаарын тээврийн нислэгийн аюулгүй байдлыг хангах ч гэдэг юм уу энэ асуудлууд бол бүрэн хангагдахгүй хэмжээнд очих юм байна. Энэ бол нэг талаасаа иргэдийн аюулгүй байдалтай хамааралтай, цаг уурын одоо бас гамшигт үзэгдлийг тодорхойлохтой холбоотой нэн шаардлагатай асуудал байгаад байгаа. Тэгэхээр энэ дээр бол тэрбум 40.0 сая төгрөгийг тавих шаардлага байна. Тэгэхээр энэ хоёр саналыг зарчмын зөрүүтэй саналын томъёолол дээр бас гаргаж байна гэдгийг та бүхэндээ хэлэх байна.

#

# Л.Мөнхбаатар: - Гишүүд үг хэлж дууслаа. За Д.Тэрбишдагва гишүүн горимын санал.

#

# Д.Тэрбишдагва: - Энэ төсөв хэлэлцэх үеэр ингээд гишүүд янз янзын санал оруулж ирээд л хураалгадаг л даа. Ерөнхийдөө Сангийн яаман дээр иж бүрэн сайн базсан бол төсөв уг нь тэр чигээрээ л явчихдаг. Ер нь цаашдаа ч гэсэн ер нь энэ Их Хурал дээр орж ирж төсвийг өөрчилдөг асуудал дээр бол анхаараач гэж би бүлэг дээр ч хэлсэн. Цаашдаа ч хэлэх гээд байгаа юм.

#

# Тэгэхгүй одоо энэ чинь одоо хурал болгон дээр л, Байнгын хорооны хуралдаан болгон дээр л гишүүд санал гаргана. Надад ч гэсэн хэдэн санал байгаа юм л даа. Тэгээд бас нэгэнтээ орж ирсэн Сангийн яамны төсвийг эвдчихгүй юмсан гэсэн бодлоор ингээд бодоод байдаг. Тэгтэл өчигдөр нөгөө ажлын хэсэг хуралдаад баахан гишүүдийн нэртэй юмнууд нэмж байгаа сураг байна лээ. Тэгээд сүүлд нь ажлын хэсэг гэж нэрлэхээ эхлээд гишүүдийн нэр зоогоод өчигдөр бүлгийн хурал дээр баахан гишүүдийн нэр зоосон шүү дээ.

#

# Энэ нөгөө бодлоготой юм бол ингээд оруулж ирж байгаа төсвийг нь дэмжээд явахын оронд гишүүдийн нэр гэж баахан юм зовоож орж ирсэн. Үдээс хойш ажлын хэсэг хуралдаад ахиад гишүүдийн нэр зоогоод. Тэгээд гишүүд ингэж ярингуут нь ажлын хэсэг гэсэн нэрээр орж ирээд хүчиндээд явчихдаг юм л даа. Үүнийгээ одоо ер нь яах ёстой юм бэ. Нэгдүгээрт, үүнийг одоо нэг тийш нь болгохгүй бол.

#

# Миний горимын санал хэлэх гээд байгаа нь бол тэр ажлын хэсгийн дүгнэлтийг сонсмоор байна. Ажлын хэсгээс одоо нэг баахан юм оруулаад ирдэг. Бид үүнийг нь мэдэхгүй. Тэгээд нэг баахан юмнууд оруулж ирчихээд тэгээд сүүлд нь ажлын хэсгээс шахаад явчихдаг тийм л зарчимтай шүү дээ бид. Үүнийгээ нэг өөрчилье гээд шинэ Сангийн сайд бол энэ дээр овоо зоригтой алхам хийх гээд байгаа юм шиг байгаа юм.

#

# Тэгээд үүнийг ингээд бүлэг юм уу, эсвэл ажлын хэсэг Улсын Их Хурлаас нэг том ажлын хэсэг байгуулна гээд арван хэдэн хүний бүрэлдэхүүнтэй баахан юм гарч ирээд. Тэгээд нэг төсвийн хажуу талаар Их Хурлын төсвийн төсөв гэж юм орж ирээд ингээд Сангийн яамны бодлого бүр дээр өөрчлөгддөг. Тэгээд ажлын хэсэгт орсон хэдэн лоббитой хүмүүс нь одоо нэмэгдүүлээд тавьчихдаг ийм л зарчимтай болчихоод байгаа юм л даа.

#

# Тийм учраас би юу гэж хэлэх гээд байна вэ гэвэл нэгдүгээрт ажлын хэсгийн тэр оруулж ирж байгаа зассан юмыг нь Байнгын хороон дээр сонсохгүй бол болохгүй.

#

# Хоёрдугаарт нь, би бол хувь гишүүнийхээ хувьд бол нэг их юм ярьдаггүй. Энэ улс орноо хөгжүүлэх зарчмын асуудал л ярьдаг.

#

# Хоёр том асуудал байгаа юм. Улс орны хөгжилтэй. Зөвхөн Д.Тэрбишдагва гэсэн хүнтэй холбоотой биш хоёр том асуудал байгаа юм. Нэг нь бол “Шинэ хөдөө” гэсэн хөтөлбөр боловсруулж. Тэр дээр ядаж нэг “Шинэ хөдөө” дээр нэг хэдэн төгрөг тавьчихаачээ. Төсөл хөтөлбөр нь боловсруулаад суурь нь гараад ирчихсэн. Тэр “Шинэ хөдөө” дээр юм тавьсан үгүйг нь тэр ажлын хэсгээс сонсмоор байна.

#

# Хоёрдугаарт, Монгол хүмүүсийн нийт хүмүүсийн тийм ажил хөдөлмөр эрхлэх чадавхи их муудсан. Тийм учраас “Ажилсаг Монгол” хөтөлбөр гээд. Энэ дээр нэг энэ залуучуудаа, өндөр мэргэжилтэй, боловсролтой болгоё, хэл усыг сайжруулъя, гадаад дотоод сургалтад оруулъя гээд ингээд ийм юм яриад байгаа юм.

#

# Өнөөдөр ерөнхий боловсролын сургуулийг төгссөн хүмүүсийн хүүхдүүдийн 80 хувь нь дээд сургуульд ороод эх эцгээсээ баахан зээл авч өрөнд оруулаад дараа нь ажилгүй болоод байгаа байхгүй юу. Тийм учраас Монгол Улсыг л ажилсаг хүмүүс, ажил төрөлтэй л болгох юм бол энэ төсвийн орлого чинь нэмэгдэнэ гээд энэ нэг хоёр юм нь дээр эхний жилд хоёр жаахан юм тавьж өгөөч гээд бид чинь одоо бүлэг дээр ч гуйгаад, энд тэнд гуйгаад.

#

# Тэгээд нөгөө би улс орны том хэмжээний юмыг ярихаар хэн ч сонсдоггүй. өөрийнхөө лобби сайтай гишүүд нь ингээд юм оруулаад байгаа учраас энэ ажлын хэсгийн дүн гарахаас өмнө энэ хурлыг хойшлуулмаар байна.

#

# Би горимын санал. Хэрвээ тэрийг нь орж ирэх юм бол бид хамгийн түрүүнд орж ирээд би сууж одоо энэ хуралд нь оролцмоор байна. Тэгэхгүй бол одоо болохгүй шүү дээ. Би тийм учраас “Шинэ хөдөө”, “Ажилсаг Монгол” хоёр бол Монгол Улсын хэмжээнд сэтгэж байгаа хоёр асуудал. Тийм учраас үүнийг орж ирэхээс нааш бол энэ хурал дээр бол нэлээн юм ярина. Тэгэхгүй ингэж лоббидож ингэж нэг хачин төсөв задалдгаа болимоор байна. Эсвэл ерөөсөө яг оруулж ирсэн төсвөөр нь тэр чигээр нь батлаад нэгэнтээ Сангийн яаман даа итгэвэл итгэсэн шиг явъя. Хэрвээ ийм заваан юмнууд гарч ирээд ингээд ганц ганцаараа гүйгээд ингээд нэг лоббидож ингээд явдаг.

#

# Л.Мөнхбаатар: - Д.Тэрбишдагва гишүүн горимын санал гаргаж байна. Төсвийн байнгын хороон дээр энэ төсөвтэй холбоотой ажлын хэсэг байгуулагдсан байгаа. Ажлын хэсгийн дүгнэлтийг одоо хамтад нь сонсъё. Энэ дүгнэлтийг сонссоны дараа Байнгын хороогоор уг асуудлыг хэлэлцье гэсэн горимын санал гаргаж байна. Горимын санал гарсны дагуу санал хураая.

#

# Д.Тэрбишдагва гишүүн бас горимын санал гаргасан учраас дэгийн хуулиараа Байнгын хорооны хуралдааны дэгээр санал хураалгах ёстой.

#

# 2018 оны төсвийн тухай хууль, түүнтэй хамт өргөн мэдүүлсэн хуулиудын төслийг Төсвийн байнгын хороон дээр гарсан ажлын хэсгийн санал, дүгнэлтийг сонссоны дараа хэлэлцэх нь зүйтэй гэсэн. Хэлэлцэхийг хойшлуулъя гэсэн ийм саналын томъёоллоор санал хураая.

#

# Д.Тэрбишдагва гишүүний гаргасан буюу Төсвийн хуулийг хэлэлцэхийг түр хойшлуулах гэсэн энэ саналын томъёоллоор санал хураая.

#

# Д.Тэрбишдагва гишүүний гаргасан горимын санал дэмжигдсэнгүй.

#

# Ингээд хэлэлцэх асуудалдаа цаашид оръё. Дэгээрээ хэлэлцүүлгийн явцад гаргасан гишүүдийн санал тус бүрээр санал хураах ёстой байгаа. Г.Тэмүүлэн гишүүний гаргасан зарчмын зөрүүтэй саналаар санал хураая.

#

# Морин уул дахь цаг уурын доплер радарын хэвийн үйл ажиллагааг хангахад шаардлагатай тоног төхөөрөмж, сэлбэгт зориулан 1 тэрбум 40.0 сая төгрөгийг 2018 оны төсөвт тусгах гэсэн байна. Байгаль орчин, аялал жуулчлалын багцад нэмж тусгах гэсэн энэ томъёоллоор санал хураая. Нэмж тусгах юм байна. Г.Тэмүүлэн гишүүний гаргасан зарчмын зөрүүтэй саналаар санал хураая.

#

# Г.Тэмүүлэн гишүүний зарчмын зөрүүтэй санал дэмжигдсэнгүй. 27.3 нь дэмжсэн байна.

#

# Г.Тэмүүлэн гишүүн, Д.Мурат гишүүн нарын гаргасан зарчмын зөрүүтэй саналын томъёоллоор санал хураалгая.

#

# Малын чанар, үржлийн ажил үйлчилгээнд шаардлагатай 3.8 тэрбум төгрөгийг 2018 оны төсөвт тусгах гэсэн байна. Энэ бол Хүнс, хөдөө аж ахуй, хөнгөн үйлдвэрийн сайдын багцад нэмж тусгах юм байна. Санал хураая.

#

# Энэ санал 72.7 хувиар дэмжигдлээ.

#

# Байнгын хорооны гишүүн Г.Мөнхцэцэг гишүүний зарчмын зөрүүтэй саналыг танилцуулъя.

#

# Байгаль орчин, аялал жуулчлалын сайдын багц дахь аялал жуулчлалын хөтөлбөрийн хүрээнд хэрэгжүүлэх үйл ажиллагааны зардлыг 2 тэрбум төгрөгөөр нэмэгдүүлж, 3 тэрбум 360.0 сая төгрөгөөр нэмэгдүүлэх гэсэн саналыг дэмжих гэсэн томъёоллоор санал хураалт явуулъя.

#

# Санал дэмжигдсэнгүй. 36.4 хувь нь дэмжсэн байна. Уг санал дэмжигдсэнгүй.

#

# Гишүүд үг хэлээд асуулт хариулт дууссан. Х.Болорчулуун гишүүн үг хэлэх юм уу? Х.Болорчулуун гишүүний микрофон өгчихье.

#

# Х.Болорчулуун: - Гишүүд санал гаргаж хөрөнгө нэмүүлэх янз бүрийн асуудал дээр бас яригдаж байна л даа. Санал хураалгаж байна. Тэгээд дэмжигдэж байна, дэмжигдэхгүй байна. Ер нь дэмжигдлээ гэхэд нөгөө төсвийн эх үүсвэр маань нөгөө талдаа яах вэ. Одоо базагдаад ирсэн төсвүүдээс тэгээд юуг нь хасаж байж оруулах юм. Одоо ажлын хэсэг гараад явж байгаа гэж ярьж байна. Тэгээд Төсвийн байнгын хороо дараа нь ингээд. Байгаль орчны байнгын хороо бас, манай Байнгын хорооноос ингээд дэмжээд гарахад л Төсвийн байнгын хороон дээр мөнгөний эх үүсвэр байхгүй гээд л унагачихдаг тал бий шүү дээ. Хий дэмий ажил болох вий гэж хэлэх байна. Ингээд Төсвийн байнгын хороон дарга энэ тал дээр хариулахгүй юу.

#

# Л.Мөнхбаатар: - Гишүүд асуулт асуугаад үг хэлээд дууссан байгаа. Ер нь дэгийн хуулиараа бол гишүүдийн гаргасан саналаараа бол уг нь Байнгын хороо тус бүрээр нь санал хураагаад түүнийгээ Төсвийн байнгын хороонд хүргүүлдэг. Дэмжсэн болон дэмжээгүй саналаар нь томъёолоод хүргүүлдэг байгаа. Ингээд Төсвийн байнгын хороон дээр уг асуудлыг хэлэлцэж Улсын Их Хурлын чуулганд нэгдсэн байдлаар оруулна гэдгийг хэлье.

#

# Ингээд зарчмын зөрүүтэй саналаар санал хурааж дууслаа. Ингээд Төсвийн байнгын хороонд эдгээр саналуудыг хүргүүлье. Санал, дүгнэлт унших, Төсвийн байнгын хороонд танилцуулах гишүүн. Төсвийн байнгын хорооны гишүүн манай Байнгын хорооны гишүүдээс байна уу? Хэн танилцуулах вэ? Г.Тэмүүлэн гишүүн танилцуулах уу? Г.Тэмүүлэн гишүүн Төсвийн байнгын хороонд санал, дүгнэлтийг танилцуулъя.

#

# Эхний асуудлаа хэлэлцэж дууслаа.

***Хоёр. Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн***

***2018 оны төсвийн тухай хуулийн төслүүдтэй хамт өргөн мэдүүлсэн Газрын тухай хуульд нэмэлт оруулах тухай хуулийн төсөл /****Засгийн газар 2017.10.27-ны өдөр өргөн мэдүүлсэн,* ***анхны хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/.***

Хоёрдугаар асуудалдаа оръё. Газрын тухай хуульд нэмэлт, өөрчлөлт оруулах тухай хуулийн төсөл. Уг асуудлыг хэлэлцэхтэй холбогдож оролцож байгаа албан тушаалтнуудыг танилцуулъя. Ажлын хэсэг бол адилхан юм байна. Тийм ээ. Газрын харилцаа, геодези, зураг зүйн газрынхан маань байгаа юм байна. Сангийн яамны бүрэлдэхүүн байгаа юм байна.

 Төсөл санаачлагчийн илтгэлийг хэн танилцуулах вэ? Ч.Хүрэлбаатар сайд.

 **Ч.Хүрэлбаатар: -** Байнгын хорооны хурал даргалагч, Байнгын хорооны гишүүд ээ,

 Монгол Улсын 2018 оны төсвийн тухай, Нийгмийн даатгалын сангийн 2018 оны төсвийн тухай, Эрүүл мэндийн даатгалын сангийн 2018 оны төсвийн тухай хуулийн төслүүдтэй хамт өргөн мэдүүлсэн Газрын тухай хуульд нэмэлт оруулах тухай хуулийн төслийг Та бүгдэд хүргүүлсэн.

 Газрыг дуудлага худалдаагаар зарах, борлуулах, газрын эрхийн шилжилт хөдөлгөөнтэй холбоотойгоор татварын орлогыг нэмэгдүүлэх өөрчлөлтүүдийг энэ хуулийн төсөлд суулгаж өгсөн.

 Ингээд Газрын тухай хуульд нэмэлт оруулах тухай хуулийн төслийн анхны хэлэлцүүлгийг хийж өгөхийг хүсье.

 Анхаарал тавьсанд баярлалаа.

 **Л.Мөнхбаатар: -** Хэлэлцэж байгаа асуудалтай холбогдуулан асуулт асуух гишүүн байна уу? А.Сүхбат гишүүнээр тасалъя. А.Сүхбат гишүүн.

 **А.Сүхбат: -** Баярлалаа. 33.5, энэ хуулийн 33.1.2-т заасны дагуу төсөл шалгаруулах хэлбэрээр газар эзэмших эрхийг зөвхөн улсын төсвийн хөрөнгө оруулалтаар. Зөвхөн гэж байгаа шүү. Эсвэл гадаад улс, олон улсын байгууллагын буцалтгүй тусламж, хөнгөлөлттэй зээлээр хэрэгжүүлэх төсөл хөтөлбөрт зориулж олгоно гэсэн байгаа.

 Тэгэхээр энэ дээр хувийн хэвшил гэдэг орж ирж болохгүй юу гэсэн ийм нэг асуулт байна.

 38.6. Газар эзэмших эрхийн гэрчилгээг бусдад шилжүүлэхэд орлого олсон гэж үзэж энэ орлогыг дуудлага худалдааны анхны үнээс багагүй байхаар тооцно гээд. Үүнийгээ нэг тодорхой томъёолоод өгвөл яасан юм бэ? Газрыг бүрэн шилжүүлсэн тохиолдолд орлого олсон гэж үзнэ гэж болохгүй ээ. Газрыг бол одоо хамтарч болно. Хувь, хувьцаа тохирч болно. Ийм гаргалгаанууд байдаг шүү дээ.

 Тэгэхээр үүнийгээ нэг тодорхой болгож. Энэ нэг жаахан бөөрөнхий л юм явсан байна л даа. Бусдад шилжүүлэхэд орлого олсон гэж үзнэ гэж. Энэ одоо хардсан байдлаар хийх гээд байна шүү дээ. Үүнийгээ одоо бүрэн шилжүүлсэн тохиолдолд зарсан гэж. Зарсан гэсэн үг шүү дээ. Энэ чинь орлого олж байна гэдэг чинь. Үүнийгээ нэг тодорхой болгож өгвөл яасан юм бэ гэсэн. Нэг нэг хариулж өгөөч.

 **Л.Мөнхбаатар: -** Ажлын хэсэг хэн хариулах вэ? Микрофон хэд вэ? 1 дүгээр микрофоныг өгчих. Өөрийгөө танилцуулаад гишүүний асуултад хариулаарай.

 **Э.Алтанзул: -** Сангийн яамны орлогын хэлтсийн дарга Э.Алтанзул. А.Сүхбат гишүүний асуултад хариулъя.

 Газрын хууль дээр энэ 33.5 дээр бол зөвхөн улсын төсвийн хөрөнгө оруулалтаар, эсвэл гадаад улс, олон улсын байгууллагын буцалтгүй тусламж, хөнгөлөлтөөр энэ хэрэгжиж байгаа төсөл хөтөлбөрт төсөл шалгаруулах хэлбэрээр газрыг олгоно. Бусад бүх тохиолдолд газрыг дуудлага худалдаагаар хийнэ гэсэн ийм хуулийн өөрчлөлт байгаа.

 Одоо байгаа хууль дээр болохоор төсөл шалгаруулалт гэдэг нь бол бүхэлдээ нэлэнхүйдээ үйлчлээд байгаа учраас энд бол нөгөө нэг дуудлага худалдааны үнэ орлого болж орж ирэхгүй байгаад болохоор энэ газрыг олгохдоо зөвхөн энэ төсөл хөтөлбөрүүдээс бусад тохиолдолд бүгдэд нь дуудлага худалдаа гэсэн ийм хуулийн заалт байгаа.

 Хоёрдугаар асуудал нь болохоор тэр бусдаас үнэ төлбөргүй авсан эрхийн орлогыг Татварын ерөнхий хуулийн 48-д заасны дагуу шууд бусаар тодорхойлно гээд 5 дугаар заалт дээр. Өөрөөр хэлбэл хуулийн 22.1.5 дээр бол өөрчлөлт оруулсан байгаа.

 Дахиад 4 дүгээр заалт дээр нь болохоороо ерөнхийдөө бол яах вэ Газрын хууль дээрээ тэр хэсэгчилсэн ч байна уу, бүхэлдээ ч байна уу шилжүүлсэн л бол түүнийг орлого олсон гэж тооцно гэж хийгээд тодорхойлсон, нарийвчилсан заалтуудыгаа болохоор Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн 2 дугаар зүйл дээр тусгайлан тодотгож өгсөн байгаа. Хуулийн этгээд, эцсийн хэрэглэгч нь эзэмшсэн тохиолдолд гээд. Мөн хувь хүний орлогын албан татварын тухай хуулийн 4, 5, 6 дугаар зүйл дээр үүнийг дэлгэрэнгүй, татварыг хэрхэн тооцох вэ, суурь үнийг нь хэрхэн тооцох вэ, ямар хэсгийг нь татвараас чөлөөлөх вэ гэдэг харилцаануудыг нь тухайн тухайн татварынхаа хуулиудаар илүү дэлгэрэнгүй тодорхойлж өгсөн байгаа.

 **Л.Мөнхбаатар: -** А.Сүхбат гишүүн тодруулъя.

 **А.Сүхбат: -** Энэ нэг ийм юм ярьчихлаа шүү. Дуудлага худалдаагаар одоо газар худалддаг. Тэрний төсөвт мөнгө орж ирэхгүй байгаа болохоор ингэж хийсэн юм гэж. Тэгвэл тэр хууль чинь үйлчлээд байгаа юм уу, үйлчлэхгүй байгаа юм уу? Ийм одоо тодорхойгүй юм ярьж болохгүй шүү дээ. Энэ дээрээ бас эргэж харж үзээрэй та минь. Болохгүй шүү энэ чинь.

 **Л.Мөнхбаатар: -** Гишүүд асуулт асууж, хариулт авлаа. Хэлэлцэж байгаа асуудалтай холбогдуулан үг хэлэх гишүүд байна уу? Алга байна. Зарчмын зөрүүтэй саналтай гишүүн байна уу? Алга байна. Тийм ээ.

 Найруулгын юм байгаа юм уу? Эхнийх нь юм уу? За энэ төсөл дээр бас нэг хуулийн нэр томъёог жигдлэх зорилгоор бас найруулгын санал байгаа юм байна.

 Төслийн 1 дүгээр зүйлийн 4-т заасан 40.1.7 дахь заалтын “аж ахуйн” гэсний өмнө “газар эзэмших эрхтэй этгээд” гэснийг “эрхийн гэрчилгээ эзэмшигч” гэж өөрчлөх гэсэн ийм найруулгын шинжтэй ийм саналыг хураалгая. Санал хураая. Санал хураалт явуулъя.

 81.8 хувиар энэ санал дэмжигдлээ.

 Уг хуулийн төсөлтэй холбоотой санал, дүгнэлтийг Төсвийн байнгын хороонд хүргүүлье.

 Байнгын хорооны хуралдаанаар өнөөдөр хэлэлцэх асуудлаа хэлэлцэж дууслаа. Хуралдаан дууссаныг мэдэгдье.

Хуралдаан 35 минут үргэлжилж, 11 ц*аг 18* минутад өндөрлөв.

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧЦ.АЛТАН-ОД